เชื่อมสวนสาธารณะ “เบญจกิติ กับสวนลุมพินี” ปรับปรุงทางลง ทางเชื่อม ทางวิ่ง ปรับปรุงห้องน้ำ
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวภายหลังร่วมประชุมคณะกรรมการบริหารโครงการเชื่อมสวนสาธารณะ “เบญจกิติ กับสวนลุมพินี” ครั้งที่ 1/2565ณ ทำเนียบรัฐบาล ว่า วันนี้เป็นการประชุมหารือเกี่ยวกับการเชื่อมสวนลุมพินีกับสวนเบญจกิตติ ที่ปัจจุบันมีปัญหาทางเชื่อมที่มีความลาดชัน ผู้สูงอายุใช้งานไม่ได้ ซึ่งทาง กทม. มีงบประมาณปรับปรุงอยู่แล้ว 260 ล้านบาท คาดว่าจะใช้เวลาใช้เวลา 1 ปี นอกจากนี้ ยังมีทางเชื่อมบริเวณสุขุมวิท 10 ที่ กทม. ต้องเข้าไปรับผิดชอบและโครงการปรับปรุงสวนลุมพินีมูลค่า 1,800 ล้านบาท ที่ต้องไปทบทวน ถ้าดูเฉพาะส่วนที่เกี่ยวข้องกับการเชื่อมกับสวนเบญจกิติจะมีกรอบวงเงินไม่เกิน 500 ล้านบาท เพื่อใช้ในการปรับปรุงทางลง ทางเชื่อม ทางวิ่ง ปรับปรุงห้องน้ำ อีกส่วนที่ต้องไปดูคือ คลองไผ่สิงโต ที่มีปัญหาน้ำเน่าเหม็น ทาง กทม. ต้องลงไปปรับสภาพคลองซึ่งอาจเชื่อมไปถึงคลองสาทร เนื่องจากเป็นจุดที่นำน้ำเข้าสู่คลองไผ่สิงโต ซึ่งจากการหารือในที่ประชุมนายกรัฐมนตรีได้มอบหมายให้ กทม. ไปปรับงบประมาณให้มีความชัดเจนแล้วนำมาเสนออีกครั้ง ผู้ว่าราชการกรุงเทพมหานคร ยังกล่าวถึงกิจกรรมปลูกต้นไม้ในวันอาทิตย์ที่ 10 กรกฎาคม 2565 ว่า ในสัปดาห์นี้จะมีการเปิดตัวแอปพลิเคชันที่จองการปลูกต้นไม้ได้ อยากให้ทุกคนมีส่วนร่วมในโครงการปลูกต้นไม้ล้านต้น